钦定古今图书集成/明伦汇编/皇极典/第246卷 > 用天下心为心赋 前人
## 钦定古今图书集成/明伦汇编/皇极典/第246卷 > 用天下心为心赋 前人

“至明在上，无远弗宾”；得天下为心之要；示圣王克己
之仁；政必顺民，荡荡洽大同之化；礼皆从俗，熙熙无
不获之人。当其治国牧民，代天作主，敷至治于四海，
遂群生于九土。以为“肆予一人之意，则国必倾危；伸
尔万邦之怀，则人将鼓舞。”于是审民之好恶，察政之
否臧，有疾苦必为之去，有灾害必为之防。苟诚意从
乎亿姓，则风化行乎八荒。如天听卑兮惟大，若水善
下兮孰当。彼惧烦苛，我则崇简易之道；彼患穷夭，我
则修富寿之方。夫如是，则爱将众同，乐与人共，德泽
浃于民庶，仁声播于《雅》颂。通天下之志，靡靡而风从；
尽万物之情，忻忻而日用。岂不以“虚己之谓道，适道
之谓权。下有所欲，吾何可专一应万”而诚至，寡治众
而功宣。尧舜则舍己从人，同底于道；桀纣则以人从
欲，自绝于天。必也重乎安危，明夫用舍，弗凝滞于物
我，可并包于夷夏。赜老氏之旨，无欲者观道妙于域
中；稽夫子之文，虚受者感人和于天下。若然，则其化
也广，其智也深，不以己欲为欲，而以众心为心。达彼
群情，侔天地之化育，洞夫民隐，配日月之照临。方今
“穆穆虚怀，巍巍恭己，视以四目而明乎中外，听以四
聪而达乎远迩。”噫何以致圣功之然哉？从民心而已
矣。